Pinelands: Gesin verloor alles in brand in ekopark | Netwerk24
Deur Ané van Zyl en Meghan Lawrence 08 November 2019 18:19
'n Gesin van Pinelands, Kaapstad, het Vrydag alles in 'n brand verloor toe hul huis én kleinsakeonderneming vernietig is.
'n Lid van die brandweer blus die laaste vlamme ná die brand Vrydagoggend by die Oude Molen-ekopark in Pinelands, Kaapstad. Foto: Jaco Marais
Verskeie strukture in die Oude Molen-ekopark in Pinelands was Vrydagoggend vroeg in ligte laaie.
Jermaine Carelse, woordvoerder van die Kaapstadse brand-en-nooddienste, sê hulle is omstreeks 06:30 na die toneel ontbied. Die brand is geblus en niemand is beseer nie.
Volgens Rod Solomons, sekretaris van die Oude Molen-ekopark-huurdersvereniging, het 'n paartjie, hul kinders en uitgebreide gesin, se huis en winkel in die slag gebly.
Selfs die gesin se groentetuin is vernietig.
Solomons sê daar word vermoed dat 'n elektriese fout die brand veroorsaak het. Die uitgebreide gesin van meer as tien mense gaan nou tuis op 'n ander perseel totdat hulle 'n nuwe permanente blyplek kry.
Die ekopark was volgens sy webwerf eens 'n verlate en gevandaliseerde hospitaalkompleks, wat ontwikkel het in 'n omgewingsvriendelike dorpie van mikro-ondernemings, organisasies sonder winsbejag en maatskaplike ondernemings.
Daar is onder meer 'n sorgsentrum vir bejaardes, 'n perdryskool en goedkoop verblyf vir toeriste.
Solomons het Vrydag gesê hy ken die gesin nie persoonlik nie en het teen Vrydagmiddag nog nie besoek by hulle gaan aflê nie.